Plaaslike aktrise deel hart van vrouewees in toneelstuk | Nelspruit Post
Plaaslike aktrise deel hart van vrouewees in toneelstuk
Deloris deel haar dagboek deur skreeusnaakse en sielsdiep karakters.
Deloris de Lange moet op ‘n daaglikse basis vloermoere, kopluise en vuil onderbroeke hanteer. Sy is ‘n gewone ma met drie kinders, insluitend ‘n laatlam, en staar daagliks probleme rondom vrou- en mawees in die gesig.
LEES OOK: Kies en keur uit die beste van Innibos
Deloris de Lange is een van die drie alter ego’s van die plaaslike aktrise Karien van Niekerk wat saam speel in haar verhoogstuk Deloris se Dagboek.
“Die stuk het die lig gesien nadat ek op 40 jaar met ‘n laatlam swanger geraak het. Ek het nota’s geskryf en vinnig besef dat alle vroue dieselfde uitdagings in die gesig staar,” sê Van Niekerk.
Deloris de Lange sluit op die verhoog aan by twee ander vroue Deloris Duvenhage en Deloris Davidson.
Karien van Niekerk.
Deloris (néé De-lo-rez) Duvenhage woon in ‘n spogwoonbuurt en is getroud met ‘n man wat die baas van baie sakeondernemings is. Haar huishulp Grieta doen vir haar alles en het ‘n diploma in vlekverwydering, krisisbeheer en feng sjoei-broodjies. Maar Deloris Duvenhage se lewe is glad nie so glansryk soos dit lyk nie.
LEES OOK: Die Konsert Huiz se nuutste produksie by Belgrace
Deloris Davidson is van die Kaapse Vlakte. Sy is die eienaar van ‘n vis-en-skyfieswinkel en wanneer die menopouse haar tref, sit sy op haar stoep, eet snoek en drink wyn. Deloris Davidson is die persoon wat die hele dorp se hartseer op haar skouers dra, maar moet ook haar eie hartseer saamdra wanneer haar seun in ‘n bendeaanval sterf.
“Maak nie saak waar ons vandaan kom nie, ons almal lag en huil vir dieselfde goed en dit is wat ek graag met vroue wou deel.”
Van Niekerk kan vir besprekings en funksies geskakel word by 072-755-0607.
Hannelie Groenewald praat oor 12 jaar in Afghanistan